Nach guet 4 Wuche am Ton Sai Beach u viu chlaettere hani mau e Pouse brucht. I ha spontan beschlosse, dr Beatrice nache z reise, wo am 9. Januar nach Kambodscha gange isch. I ha ebe am 9. no choenne zwoei Flueg bueche, dr erscht vo Krabi nach Bangkok u dr zwoeit vo Bangkok nach Phnom Penh in Kambodscha. So bini de am eufte ufds Flugi u ha no nuet vor Beatrice ghoert gha, wo das sie ech wohnt. Sie het mir das eigentlech woeue Maile.    Vo Aoh Nang bis zum Flughafe hani de choenne es Taxi mit zwoeine Amis teile. Sie si fruesch verhueratet uf dr Hochzytsreis u hei eigentlech ohni Ticket uf ds gliche Flugi woeue wie ig.  Das isch aber de scho vou gsi.    Dummerwis isch no ds Sackmaesser i mim Rucksack gsi, so das i de dr Rucksack (i bi nume mit em Chline loszoge) ha muesse ichegge. Naehr hani ir Wartehaue mau gwartet u wo de eigentlech dr Starttermin waer gsi, isch dr Flueger vo Air Asia ersch glandet. Mit ere haube Stund verspaetig ischs de nach Bangkok gange, wo ig henne lang ufe Rucksack ha muesse warte. Dae hani de (nach daem das ig mi im noeie Flughafe zersch verloffe ha) am Schauter vor Bangkok Airways wieder ichegget u has grad raechtzitig zum Wartsau ufe naechscht Flug gschafft. Dert hets de es Internet-Terminal gha u i ha doch no erfahre, wo das ig de die Nacht cha penne.      In Phnom Penh hani mit drue Amis (scho wieder) ds Taxi i d City teilt. I bi vorem Hotel abglade worde, wo d Beatrice es Zimmer fuer mi reserviert het gha. (Sie isch chli e komplizierti u brucht ihres eigete Zimmer?). Mir hei a daem abe no am ne Sitearm vom Mekong es Bierli trunke u lang diskutiert.      Am naechschte Morge hani de aues fuer mis Visum bsorget u bi uf die Indischi Botschaft gange. Fortbewegig isch am eifachschte, we me louft oder hinde uf em ne Toef fahrt. Zersch erschints eim wie es riesigs Chaos, aber de merkt me, das we jede ufe ander luegt, das ganze ou ohni fixi Verchehrsregle geit. Es wird hie  aues ender aus grobi Richtlinie agluet. So ischs de mau links, mau raechts mau mitte duerre zur Botschaft gange. Dr Fahrer het natuerlech kei Plan gha wo das die isch u het sech de duere gfragt.      Nach em beatrage vom Visum bini Zruegg u mit dr Beatrice ids National Museum, i Presidents Palace und zur Siuber Pagoda gange. D  Siuberpagoda heisst gloub so, woeu dr Bode us Siuberplatte waeri. Dae isch aber zu oeppe 90% mit Teppiche beleit und im ganze Rum si Ussteuigschaeschte und Buddha-Statue umegstande. Dr Rum gsaech warschinlech Super us we dae ganz schnick schnak nid drinne waeri gsi.    Nachdaem mir de bim ne Inder gaesse hei, si mir no ga umesurfe und ds Busticket fuer Siem Reap ga bsorge. Am Abe hei mir ewigs ufem Baukon vom Hotel ueber Gott u d Waeut filosofiert. Naehr si mir mau ga Penne, das mir de am naechschte Tag dr Bus nid verpasse.      Augemein isch Phnom Penh nid so e schoeni Stadt. Sie hinke dr Entwicklig scho ziemli hinte dri. Drzue chunnt no, das sie es Prostituierte-Problem hei und dr Sextourismus bluet. Es het ou hie viu Wanna-Buys wo ueberau oeppis wei verchoufe. Mau luege, vielech gfaut mir ja Siem Reap mit de Taemple vo Angkor de besser.